De ryger i stort antal direkte i indkøbskurven, når menuen står på lasagne eller spaghetti med kødsovs. Hakkede og flåede tomater på dåser, der alle mere eller mindre ligner hinanden.

Men måske kan det betale sig at se lidt nærmere på, hvilke tomater der ender hjemme i gryden.

En ny test fra Forbrugerrådet Tænk Kemi viser nemlig, at den indvendige belægning i fem ud af otte dåser med flåede tomater indeholder stoffet bisphenol A, der er på EU's Ekspertudvalg for Fødevaresikkerheds liste over stoffer, der er mistænkt for at være hormonforstyrrende.